NG Kathu » Pastorale brief van leraars aan lidmate
Ek en jy, as gestuurde gemeente, dien die Here met vreugde deur by mekaar en by ander betrokke te wees.
Dagboek NG Kathu
Huur van saal
Pastorale brief van leraars aan lidmate
Written by André. Posted in Nuus
Besluit van die Algemene Sinode
Die Algemene Sinode het op Vrydag 9 Oktober soos volg besluit:
1. Die Algemene Sinode herbevestig die gelykwaardigheid van alle mense ongeag seksuele oriëntasie en verbind haarself tot die handhawing van die menswaardigheid van alle mense.
2. Die Algemene Sinode verklaar dat hetero- en homoseksuele persone wat in ’n verhouding van persoonlike geloofsgehoorsaamheid aan die Here leef, ten volle kan deelneem aan al die voorregte van die kerk as verbondsgemeenskap.
3. Die Algemene Sinode herbevestig die besluite oor die huwelik van 2004, 2007 en 2013 dat slegs die verbintenis van een man en een vrou as ’n huwelik beskou word.
4. Die Algemene Sinode besluit om in die lig van pt 1 hierbo erkenning te gee aan die status van burgerlike verbintenisse van persone van dieselfde geslag wat gekenmerk word deur liefde en trou, en maak voorsiening dat hierdie verbintenisse deur predikante wat hulle weg oopsien, bevestig kan word.
5. Dieselfde Christelik-etiese standaarde (leer en lewe) geld vir die legitimasie van ordening van alle persone. Punt 7 van die besluit van 2007 verval.
6. Die Algemene Sinode erken die diversiteit van beskouinge oor selfdegeslagverbintenisse binne die NG Kerk en bevestig die reg van kerkrade om hieroor hulle eie standpunte en praktyke te formuleer en te reël.
7. Die Algemene Sinode bevestig die diskresie van kerkrade om die verskille oor homoseksualiteit in gemeentes te hanteer en versoek hulle om dit in ’n gees van Christelike liefde te doen.
8. Die Algemene Sinode bied hierdie besluite oor selfdegeslagverhoudings aan met nederigheid na ’n ernstige soektog en as die beste toepassing van die boodskap van die Bybel soos ons dit tans verstaan. Die Algemene Sinode versoek lidmate, gemeentes en kerkvergaderings om weereens op ’n selfstandige soekproses na die toepassing van die boodskap van die Bybel hieroor te gaan. In die soektog kan studiestukke van die Algemene Sinode van 2007, 2011, 2013 en 2015 ernstig gelees word. In ooreenstemming met die NGB Art 2 behoort die besondere en algemene openbaring gebruik te word, d.w.s. die beste huidige menswetenskaplike bevindings.
9. Die Algemene Sinode besluit om ’n Christelik-Bybels-etiese model oor die seksualiteit vir alle mense te ontwikkel om gemeentes te begelei in die lig van voorafgaande besluite. Hierdie saak word ook verwys na die Projekspan vir Leer en Aktuele Sake, wat reeds ’n soortgelyke opdrag in A.8.2 bl. 172 punt 7.4 ontvang het.
10. Die Algemene Sinode besluit om ’n bevatlike oorsig van die NG Kerk se reis met homoseksualiteit saam te stel en te versprei om gemeenteleiers te bemagtig in die begeleiding van gemeentes oor hierdie saak.
Die Algemene Sinode het verder besluit:
1. Vanuit ons verbintenis tot die waardes van die Seisoen van Menswaardigheid sê ons as Algemene Sinode opreg jammer vir mense wat seergekry het en wie se waardigheid aangetas is weens enige homofobiese taal, gedrag of gesindheid van die kant van die kerk, ook tydens hierdie vergadering.
2. Die Algemene Sinode weerhou haarself voortaan van enige homofobiese taal, gedrag en gesindheid juis vanweë ons verbintenis aan die Seisoen van Menswaardigheid, en ook vanuit ’n diepe oortuiging van die diskriminerende aard van sodanige taal, gedrag en gesindheid as gevolg daarvan.
1. Die Algemene Sinode dra dit aan die Algemene Steunspan Regte op om die kerkregtelike- en regsimplikasies van enige besluit(e) insake selfdegeslagverhoudings te ondersoek met verslag en aanbeveling aan die Algemene Sinodale Moderamen.
2. Die Algemene Sinode neem kennis dat volgens die Civil Union Act (Wet 17 van 2006) vereis word dat denominasies skriftelik by die Minister moet aansoek doen om toestemming te verkry om selfdegeslagverbintenisse te voltrek (vergelyk Klousule 5 wat soos volg lees: Designation of ministers of religion and other persons attached to religious denomination or organisation as marriage officers: (1) Any religious denomination or organisation may apply in writing to the Minister to be designated as a religious organisation that may solemnise marriages in terms of this Act).
1. Die Sinode van Namibië versoek die Algemene Sinode om kennis te neem dat pt. 4 in die goedgekeurde voorstel wat soos volg lees “erkenning te gee aan die status van burgerlike verbintenisse van persone van dieselfde geslag”, in stryd is met die landswette van Namibië.
2. Die Algemene Sinode keur goed dat hierdie pt 4 oor selfdegeslagverhoudinge nie afdwingbaar is op die Sinode van Namibië nie.
Op 9 Oktober 2015 het die NG Kerk by haar Algemene Sinode, na ±2 dae se intensiewe bespreking, bogenoemde besluit geneem. Dit is aan gemeentes oorgelaat om die besluit nou verder in gemeentes te bespreek en uit te voer. Dit wil sê gemeentes en kerkrade kan besluit hoe hulle dit in die plaaslike gemeentes gaan uitvoer (sien pt 6 en 7 van die besluit). Daar is steeds ruimte vir verskille in hantering en uitvoering hiervan. Die tyd vir bespreking hiervan is dus nie verby nie.
Dit is moeilik om ’n besluit waarvan jy nie self deel was nie, uit te voer. Ons moet nou, binne dae en weke, die besluit wat reeds sedert 2004 in verskillende verslae op die Algemene Sinode se Agenda was en by verskillende sinodesittings bespreek was, verduidelik. Anders gestel, terwyl daar by die Algemene Sinode ’n lang proses van gesprek was, het dieselfde nie op gemeentevlak gebeur nie. Wat lidmate sien is net die finale besluit, maar nie die agtergrond tot die besluit nie. Ter wille van begrip en billikheid is dit dus noodsaaklik dat ons plaaslik hierdie gesprek voer.
Ons besef dat baie mense baie sterk voel hieroor en baie ontsteld is oor die besluit. Trouens, uit gesprekke weet ons dat sommige so ontsteld is dat hulle selfs oorweeg om hulle lidmaatskap op te sê. Wanneer mense beleef dat hulle waardes en geloof aangetas word, raak dit ons diep en ons reaksie is baie sterk. As leraars sien ons dit raak en erken ons dat daar diep verskille van mening is oor hierdie saak en ons respekteer dit.
Ons wil vra vir kalmte en dat lidmate nie oorhaastig moet reageer nie. Wees asseblief baie geduldig en maak seker dat ons in gesprek is voordat jy ’n finale besluit neem. Ons wil nie oorhaastig in die gemeente tot ’n besluit kom voordat ons die saak deeglik bespreek het nie.
As leraars wil ons graag die volgende aan u as lidmate deurgee:
As leraars huldig ons ook verskillende standpunte oor hierdie saak. Dit het die potensiaal om die eenheid in ons span te breek. Ons het gekies dat dit nie moet gebeur nie. Ons lojaliteit aan mekaar, ons respek vir mekaar en ons toegewydheid aan die gemeente en die Here is vir ons ononderhandelbaar. Ons sien mekaar as (geloofs)familie en familie los mekaar nie wanneer daar krisisse kom nie. Familie staan saam en hanteer die probleme deur gesprek en meelewing.
As leraars versoek ons die gemeente dringend om die saak op dieselfde wyse, met dieselfde sensitiwiteit, waardes en liefde wat vir ons as leraars in ons onderlinge verhouding belangrik is, te hanteer.
Ons stel die volgende proses voor vir die hantering van hierdie saak in die onmiddellike toekoms:
Ons sal binnekort ’n inligtingsgeleentheid (of meer) reël waar die besluit en agtergrond daarvan verduidelik word. Dit kan die vorm aanneem van ’n gemeentevergadering na afloop van ’n erediens.
Ons wil aan lidmate geleenthede gee om te praat en hulle voor- of afkeure van die besluit te stel.
Ons wil veilige ruimtes skep sodat lidmate sonder vrees vir etiketering hulle standpunte kan stel.
Dit kan op enige van die volgende maniere gebeur:
Lidmate kan individueel afsprake maak met enige van die leraars en dit met hom/hulle bespreek.
Lidmate wat nie vrymoedigheid het om direk te praat nie, kan hulle gedagtes op skrif stel en aan die leraars stuur. Ons verkies dat sodanige persone dit nie anoniem sal doen nie, omdat dit nie gesprekvoering stimuleer nie.
Ons wil kleingroepgesprekke reël waar lidmate ook met ander in gesprek kan gaan om hulle mening te lug en te luister na mekaar.
Ons doen ’n ernstige beroep op alle lidmate om met respek en deernis vir ander hierdie gesprek te voer. Neem asseblief in ag dat daar baie families in ons midde is wat direk deur hierdie saak geraak is. Ons wil te alle tye liefde, respek en deernis teenoor hulle wys.
Hiermee bevestig ons as leraars dat ons lief is vir die Here, vir die gemeente en vir mekaar.
Groete en liefde in Christus,
Di Heinrich, André en Schalk
NG Kathu » Verslag aan Algemene Sinode oor Selfdegeslagverhoudings 2015
October 20, 2015 at 13:12 | #
[…] gedien het in Oktober 2015. Die finale besluit wat na aanleiding hiervan geneem is, is in ‘n ander post geplaas. Lees dit asseblief die verslag om jou te help om begrip te kry vir die gesprek wat op die […]
Sharron van Eeden
November 6, 2015 at 14:11 | #
Dit wil voorkom asof daar ‘n misverstand is oor die betrokke aangeleentheid in ons gemeente. Die kwessie is nie dat gays nie in die gemeente welkom is nie. m.a.w geen persoon word verwerp of verstoot nie. Die kwessie is dat gays deur die kerk in die huwelik bevestig word. Dit is wat die groot skeuring veroorsaak, want alhoewel ‘n mens begrip het vir almal en weet dat daar ook vergifnis en genade is vir almal, moet daar beklemtoon word dat dit volgens Skrif ‘n sonde is om seksueel aktief te wees met dieselfde geslag. Dit is ‘n duidelike aanval van Satan op die Kerk. Waarom anders kan gay mense nie tevrede wees om voor die magistraat te trou as dit dan moet nie? Waarom van die gemeente verwag om die Outoriteit van die Skrif te bevraagteken? Ons het nie gesprekke hieroor nodig nie. Ons het leraars nodig wat nie vaag sal wees oor hoe hulle voel nie, maar wat onwrikbaar sal vasstaan vir hulle God al is in hulle in ‘n vuuroond soos Daniël van ouds.